Ehdotus neuvoston päätökseksi yhteisön takuun myöntämisestä Euroopan investointipankille yhteisön ulkopuolella toteutettuihin hankkeisiin liittyvistä lainoista mahdollisesti aiheutuvien tappioiden varalta (Keski- ja Itä-Eurooppa, Välimeren alueen maat, Latinalainen Amerikka ja Aasia sekä Etelä-Afrikka) (97/C 13/06) KOM(96) 586 lopull. - 96/0278(CNS)

(Komission esittämä 29 päivänä marraskuuta 1996)

EUROOPAN YHTEISÖJEN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 235 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

Keski- ja Itä-Euroopan valtiot (Albania, Bulgaria, Latvia, Liettua, Puola, Romania, Slovakian tasavalta, Slovenia, T Osekin tasavalta, Unkari ja Viro) toteuttavat merkittäviä poliittisia ja yhteiskunnallisia uudistuksia ja ovat aloittaneet talouksiensa perusteellisen rakennemuutoksen,

neuvosto hyväksyi 4 päivänä lokakuuta 1994 yhteisön ja Etelä-Afrikan tasavallan yhteistyösopimuksen, jonka tarkoitus on edistää sopusointuista, tasapainoista ja kestävää yhteiskunnallista ja taloudellista kehitystä,

Essenissä 9 ja 10 päivänä joulukuuta 1994 kokoontunut Eurooppa-neuvosto määritteli liittymistä edeltävän strategian Keski- ja Itä-Euroopan assosioituneille maille,

Cannesissa 26 ja 27 päivänä kesäkuuta 1995 kokoontunut Eurooppa-neuvosto suostui täydentämään Välimeren alueen maille talousarviosta myönnettävää tukea lisäämällä Euroopan Investointipankin (EIP) lainoja edistääkseen vapaakauppa-alueen ja Euroopan unionin ja Välimeren yhteistyökumppanuuden luomista,

Madridissa 15 ja 16 päivänä joulukuuta 1995 kokoontunut Eurooppa-neuvosto kehotti neuvostoa ja komissiota toteuttamaan julistuksen Euro-Välimerikumppanuudesta ja Barcelonan konferenssissa yhdessä Välimeren alueen maiden kanssa luodun työohjelman (Algeria, Egypti, Gaza/länsiranta, Israel, Jordania, Kypros, Libanon, Malta, Marokko, Syyria, Tunisia ja Turkki); samassa kokouksessa neuvosto vahvisti EIP:n merkityksen yhteisön ja Latinalaisen Amerikan maiden välisen yhteistyön välineenä ja kehotti investointipankkia lisäämään toimintaansa tällä alueella; laajentumisen suhteen Eurooppa-neuvosto totesi lisäksi, että EIP:n toiminnan jatkaminen mahdollistaa suuremmat ponnistelut liittymiseen valmistautumisessa,

Firenzessä 21 ja 22 päivänä kesäkuuta 1996 kokoontunut Eurooppa-neuvosto ilmaisi olevansa tyytyväinen käännekohtaa näiden kahden mantereen välisissä suhteissa merkinneen Aasian ja Euroopan huippukokouksen tuloksiin,

Euroopan investointipankki on saamassa päätökseen neuvoston päätöksen 93/696/EY mukaiset nykyiset lainaohjelmansa Keski- ja Itä-Euroopassa ja pöytäkirjojen n:o 4 ja horisontaalisen rahoitusyhteistyön (29 päivänä kesäkuuta 1992 annettu neuvoston asetus (ETY) 1762/92) mukaisen lainanannon Välimeren alueen kolmansille maille,

Euroopan investointipankki on jo toteuttanut kolmen vuoden lainaohjelman Latinalaisessa Amerikassa ja Aasiassa neuvoston päätöksen 93/115/ETY mukaisesti; tammikuussa 1996 komissio ehdotti neuvostolle Latinalaisen Amerikan ja Aasian lainaohjelman uusimista ohjeelliseksi yhden vuoden ajaksi,

Euroopan investointipankki saa kesäkuussa 1997 päätökseen neuvoston päätöksen 95/207/EY mukaisen kahden vuoden lainaohjelman Etelä-Afrikassa,

neuvosto kehottaa Euroopan investointipankkia jatkamaan toimintaansa näissä maissa toteutettujen investointihankkeiden tukemiseksi tarjoamalla investointipankille tällä päätöksellä myönnetyn takuun,

tähän takuuseen sovelletaan takuurahaston perustamisesta ulkosuhteisiin liittyville hankkeille 31 päivänä lokakuuta 1994 annetussa neuvoston asetuksessa (EY, Euratom) N:o 2728/94 (1) säädettyjä edellytyksiä,

kesäkuussa 1996 komissio antoi yhteisymmärryksessä Euroopan investointipankin kanssa neuvostolle ehdotuksen uudesta takausjärjestelmästä EIP:n kolmansille maille myöntämiä lainoja varten,

lokakuussa 1996 neuvosto päätteli, että EIP:n lainoille myönnettävän 65-75 prosentin takuiden odotetaan kattavan EIP:n uusien lainavaltuutusten ja kolmansien maiden muiden lainatarpeiden kokonaismäärän vuoteen 1999 asti; kaupallisten riskien varalta EIP:ta kehotetaan varmistamaan merkittävälle osalle lainanantoaan riittävät takaukset kolmansilta osapuolilta, jollaisessa tapauksessa budjettitakuu kattaa ainoastaan valuuttasiirtojen kieltämisestä, pakkolunastuksesta, sodasta ja sisäisistä levottomuuksista johtuvat poliittiset riskit,

komission ja EIP:n on varmistettava EIP:n lainaan oikeutetuille kolmansille maille myöntämän lainoituksen ja yhteisön muiden rahoitusvälineiden asianmukainen yhteensovittaminen, ja

perustamissopimuksessa ei ole muuta tämän päätöksen tekemiseen valtuuttavaa määräystä kuin 235 artikla,

ON PÄÄTTÄNYT SEURAAVAA:

1 artikla

1. Yhteisö myöntää Euroopan investointipankille 65 prosentin takuun, jos investointipankki ei saa erääntyneitä maksuja lainoista, jotka on myönnetty sen tavanomaisten perusteiden mukaisesti Keski- ja Itä-Euroopan, Välimeren kolmansien maiden, Latinalaisen Amerikan ja Aasian sekä Etelä-Afrikan alueilla toteutettaville investointihankkeille.

Tämän takuun yläraja on yhteensä 6 825 miljoonaa ecua jaettuna seuraavasti:

- Keski- ja Itä-Eurooppa 3 450 miljoonaa ecua,

- Välimeren alueen kolmannet maat 2 100 miljoonaa ecua,

- Latinalainen Amerikka ja Aasia 900 miljoonaa ecua,

- Etelä-Afrikka 375 miljoonaa ecua,

ja takuu on voimassa päätöksen voimaantulopäivästä 31 päivään joulukuuta 1999 asti. Jos investointipankin takaamat lainat eivät tämän ajanjakson päättyessä ole nousseet edellä mainittuihin enimmäismääriin, ajanjaksoa jatketaan automaattisesti kuudella kuukaudella.

2. Edellä mainittuihin alueisiin kuuluvat seuraavat maat:

- Albania, Bulgaria, Latvia, Liettua, Puola, Romania, Slovakian tasavalta, Slovenia, T Osekin tasavalta, Unkari ja Viro Keski- ja Itä-Euroopassa,

- Algeria, Egypti, Gaza/länsiranta, Israel, Jordania, Kypros, Libanon, Malta, Marokko, Syyria, Tunisia ja Turkki Välimeren alueella,

- Argentiina, Bolivia, Brasilia, Chile, Costa Rica, Ecuador, Guatemala, Honduras, Kolumbia, Meksiko, Nicaragua, Panama, Paraguay, Peru, Salvador, Uruguay ja Venezuela Latinalaisessa Amerikassa,

- Bangladesh, Brunei, Filippiinit, Intia, Indonesia, Kiina, Macao, Malesia, Mongolia, Pakistan, Singapore, Sri Lanka, Thaimaa ja Vietnam Aasiassa.

2 artikla

Komissio antaa kuuden kuukauden välein Euroopan parlamentille ja neuvostolle selvityksen takuun kohteena olevien lainojen käytöstä. Euroopan investointipankki toimittaa komissiolle kaikki tähän tarkoitukseen tarvittavat tiedot.

3 artikla

Komissio ilmoittaa Euroopan parlamentille ja neuvostolle vuosittain lainajärjestelyistä ja toimittaa samalla arvion ohjelman toiminnasta sekä kyseisellä alueella toimivien rahoituslaitosten yhteistoiminnasta.

4 artikla

Komissio ja Euroopan investointipankki toimivat läheisessä yhteistyössä varmistaakseen nykyisen päätöksen mukaisten järjestelyiden ja yhteisön muiden kyseisille maille myönnettävien rahoitusvälineiden välisen yleisen johdonmukaisuuden.

5 artikla

Komissio ja pankki määräävät yhteisellä sopimuksella yksityiskohtaiset säännöt tämän päätöksen täytäntöönpanemiselle.

6 artikla

Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä.

(1) EYVL N:o L 293, 12.11.1994, s. 1